SKRIFTLIG FORESPØRGSEL E-1491/00

af Erik Meijer (GUE/NGL) til Kommissionen

(11. maj 2000)

Om: Godtgørelse af udgifter til gruppemøder eller partimøder for medlemmer af Regionsudvalget

1. I betragtning af, at medlemmerne af Regionsudvalget ikke er repræsentanter for deres vælgere eller for deres politiske parti, men at de som nationale delegationer repræsenterer alle regionale myndigheder i deres land, tilskyndes der da til og/eller anerkender man, at der eksisterer politiske grupper inden for Regionsudvalget?

2. Hvad er årsagerne til den holdning, der indtages i svaret på spørgsmål 1?

3. Kan udgifter, som medlemmerne af Regionsudvalget har i forbindelse med rejser til og overværelse af politiske gruppemøder som nævnt i spørgsmål 1, godtgøres dem via Den Europæiske Unions midler?

4. Kan de udgifter, som Regionsudvalgets medlemmer har i forbindelse med rejser til og deltagelse i møder i ligesindede politiske partiers europæiske samarbejdsforbund, godtgøres dem via Den Europæiske Unions midler?

5. Hvis svaret på ovennævnte spørgsmål er bekræftende, mener Kommissionen da, at denne situation bør fortsætte, eller bør den bringes til ophør?

6. Hvilke overvejelser lægger Kommissionen til grund for sit svar på spørgsmål 5?

Svar afgivet på Kommissionens vegne af Michaele Schreyer

(19. juli 2000)

Kommissionen kan give det ærede medlem følgende svar på grundlag af informationer modtaget fra Regionsudvalget:

1. og 2. Det er rigtigt, at EF-traktaten ikke indeholder nogen bestemmelse om eksistensen af politiske grupper i Regionsudvalget. Eftersom medlemmerne er valgte personer, kan man imidlertid ikke afvise betydningen og værdien af, at medlemmerne deler samme politiske opfattelse; dette fortjener rent faktisk anerkendelse og støtte fra Regionsudvalget.

Eksistensen af politiske grupper inden for Regionsudvalget reguleres gennem dets forretningsorden. Det hedder i artikel 9, stk. 1, i denne forretningsorden: medlemmerne og suppleanterne kan danne grupper, der afspejler deres politiske tilhørsforhold; når en politisk gruppe dannes, opløses eller på anden måde ændres, skal Regionsudvalgets formand underrettes (mldr) En gruppes dannelse, dens navn, præsidium og medlemstal samt dens opløsning offentliggøres i De Europæiske Fællesskabers Tidende af formanden (artikel 9, stk. 3).

3. og 4. De udgifter, som medlemmerne af Regionsudvalget har i forbindelse med rejser til og overværelse af politiske gruppemøder, falder ind under bestemmelserne i forretningsordenen. Ifølge artikel 9, stk. 5, giver generalsekretæren de politiske grupper og deres organer passende ressourcer til deres møder, aktiviteter, publikationer og sekretariaternes aktiviteter. Ressourcerne til hver enkelt politisk gruppe øremærkes på budgettet.

De udgifter, som Regionsudvalgets medlemmer har i forbindelse med rejser til og deltagelse i møder i ligesindede politiske partiers europæiske samarbejdsforbund, reguleres ved artikel 22 i Regionsudvalgets bestemmelser om de eksterne aktiviteter. Betingelserne for udbetaling er fastsat i Regionsudvalgets beslutning om udbetaling af transportudgifter, dagpenge og rejseudgifter, særlig artikel 1, litra b), (beslutning 31/2000 af 15. februar 2000).

5. og 6. Kommissionen kan ikke bedømme de foranstaltninger, som Regionsudvalget træffer ud over de beføjelser, som traktaten tillægger det.